གུ་རུའི་གསང་སྒྲུབ་ཀྱི་དབང་ཟབ་མོ་བཞུགས་སོ༔དབང་ཆེན་པདྨའི་གསང་བ་གསུམ་ལ་འདུད༔ སློབ་
དཔོན་མཚན་ཉིད་ཡོངས་སུ་ཚང་བ་ཡིས༔དེ་བཞིན་སློབ་མ་མཚན་ལྡན་ཉིད་ལའོ༔ དཔོན་སློབ་གཉིས་
ཀ་ཡོན་ཏན་མ་སྨིན་པས༔བསྐུར་དང་ཞུ་ལོ་ཙམ་གྱིས་འབྲས་མི་འབྱིན༔ དེ་ཕྱིར་འདི་ནི་སྨིན་བྱེད་རྩ་
བ་སྟེ༔ ཤིན་ཏུ་གལ་ཆེ་མཛོད་ཅིག་ས་མ་ཡཱ༔ དང་པོ་མཎྜལ་ཕུལ་ལ༔ སློབ་མས༔ ཀྱཻ༔ ཕྱོགས་དུས་བདེ་བར་གཤེགས་པ་ཐམས་ཅད་ཀྱི༔ སྐུ་གསུང་ཐུགས་ཡོན་ཕྲིན་ལས་གཅིག་བསྡུས་པ༔ བཀའ་དྲིན་མཚུངས་མེད་བླ་མ་སངས་རྒྱས་ཀྱིས༔ བདག་ཉིད་རྡོ་རྗེའི་དལ་དུ་འཇུག་པར་སྩོལ༔ ལན་གསུམ༔ བླ་མའི་གནང་བ་སྦྱིན་པ་ནི༔ ཧོ་ཟླ་གསང་རྡོ་རྗེའི་ཐེག་མཆོག་ཆེན་པོ་འདིར༔ སྣོད་མིན་འཇུག་པའི་སྐལ་དང་མི་ལྡན་ཏེ༔ ཚུལ་བཞིན་དག་པའི་སྣང་ཅན་གང་ཟག་གང༔ ང་ཡི་རྗེས་སུ་འཛིན་ནོ་འདི་རུ་འདོངས༔ དམ་ཆུ་བྲན་ལ༔ ཧཱུྃ༔ དམ་ཚིག་རྡོ་རྗེའི་ཆུ་སྟེ་ལས་བྱེད་པ༔ འདི་འཐུང་ཚུལ་བཞིན་བསྲུང་ན་ཚེ་འདིར་གྲོལ༔ ཉམས་ན་རྡོ་རྗེ་དམྱལ་མེས་འཇིགས་པར་ངེས༔ སྙིང་ལ་ཆོངས་ཤིག་བཛྲ་ས་མ་ཡ༔ ཡེ་
ཤེས་དབབ་ཅིང་མིག་དབྱེ་མེ་ཏོག་དོར༔ དེ་ནས་གསོལ་བཏབ་ནི༔ ཀྱཻ༔ མཆོག་གསུམ་བདག་ཉིད་རྡོ་རྗེའི་བླ་མ་ཡིས༔ ཡེ་ཤེས་ཐུགས་རྗེས་བརྩེ་བར་ཉེར་དགོངས་ཏེ༔ ཐུན་མིན་ཟབ་མོ་སྨིན་བྱེད་དངོས་གཞིའི་དབང༔ བཀའ་དྲིན་ཆེན་པོས་བདག་ལ་ལེགས་པར་སྩོལ༔ ལན་གསུམ༔ བླ་མས༔ ཧོ༔ བླ་མ་སངས་རྒྱས་དངོས་མཐོང་འདུ་ཤེས་དང༔ ལམ་འདིར་ཐེ་ཚོམ་དྲི་མ་རྣམ་པར་བྲལ༔ དེ་ལ་ཚེ་འདིར་དངོས་གྲུབ་མཆོག་ཐོབ་ཅིང༔ དེང་ཡང་དབང་རྣམས་ཡོངས་རྫོགས་ཐོབ་པར་འགྱུར༔ དེ་ནས་བུམ་པ་ཐོགས་ལ༔ ཧཱུྃ༔ རིན་ཆེན་མཛེས་པའི་བཀྲ་ཤིས་བུམ་པ་བཟང༔ ཡན་ལག་བརྒྱད་ལྡན་བདུད་རྩིའི་ཆུ་ཡིས་བཀང༔ དབང་ཆེན་པདྨའི་དཀྱིལ་འཁོར་ཡོངས་རྫོགས་བཞུགས༔ སྐལ་ལྡན་རིགས་ཀྱི་བུ་ལ་དབང་བསྐུར་རོ༔ ཨོཾ་ཨཱཿཧཱུྃ་བཛྲ་གུ་རུ་པདྨ་སིདྡྷི་ཧཱུྃ༔ ཀཱ་ཡ་ཨ་བྷི་ཥིཉྩ་ཧཱུྃ༔
བྷནྡྷ་བདུད་རྩི་ཐོགས་ལ༔ ཧཱུྃ༔ བདེ་སྐྱོང་ཀ་པཱ་ལ་ཡི་སྣོད་མཆོག་ཏུ༔ བླ་མ་དཀྱིལ་འཁོར་གཙོ་བོ་ཡབ་ཡུམ་ཉིད༔ སྙོམས་འཇུག་ཟག་བྲལ་བདུད་རྩི་ཆེན་པོ་འདིས༔ སྐལ་ལྡན་རིགས་ཀྱི་བུ་ལ་དབང་བསྐུར་རོ༔ ཨོཾ་ཨཱཿཧཱུྃ་བཛྲ་གུ་རུ་པདྨ་སིདྡྷི་ཧཱུྃ༔ ཝཱཀྐ་ཨ་བྷི་ཥིཉྩ་ཧཱུྃ༔ རིག་ཙཀ་ཐོགས་ལ༔ ཧཱུྃ༔ རླུང་སེམས་དྷཱུ་ཏིའི་དབྱིངས་སུ་གྲོལ་བའི་གྲོགས༔ གསང་བ་སྔགས་ཀྱི་ཉེ་རྒྱུ་བླ་ན་མེད༔ མཚན་ལྡན་འདི་དང་འདོད་ཆགས་བྲལ་བ་ཡིས༔ སྤྲོས་བྲལ་གནས་ལུགས་རྟོགས་ཕྱིར་མཉམ་སྦྱོར་ཤོག༔ ཨོཾ་ཨཱཿཧཱུྃ་བཛྲ་གུ་རུ་པདྨ་སིདྡྷི་ཧཱུྃ༔ ཙིཏྟ་ཨ་བྷི་ཥིཉྩ་ཧཱུྃ༔
ཤེལ་དང་སྒྲོ་མདངས་ཐོགས་ལ༔ ཧཱུྃ༔ རང་བཞིན་ཐུགས་ཀྱི་མེ་ལོང་རྨ་བྱའི་མདངས༔ ངོ་བོ་རང་བཞིན་ཐུགས་རྗེ་དབྱེར་མེད་དང༔ རིག་སྟོང་ཡེ་ཤེས་ལྔ་མཚོན་འདི་གཏད་པས༔ ཀ་དག་ལྷུན་གྲུབ་མངོན་སུམ་མཐོང་བར་ཤོག༔ སརྦ་ཨབྷི་ཥིཉྩ་ཧཱུྃ༔ གཙོ་ཙཀ་ཐོགས་ལ༔ ཧཱུྃ ཕྱོགས་དུས་སྲས་བཅས་རྒྱལ་བའི་ཡེ་ཤེས་སྐུ༔ པདྨ་དབང་ཆེན་ཕྱག་བཞིའི་མཛད་པ་ཡིས༔ འགྲོ་རྣམས་ཐུགས་རྗེས་རྗེས་སུ་འཛིན་པ་ཡིས༔ སྐལ་ལྡན་རིགས་ཀྱི་བུ་ལ་དབང་བསྐུར་རོ༔ ཨོཾ་ཨཱཿཧཱུྃ་བཛྲ་གུ་རུ་པདྨ་སིདྡྷི་ཧཱུྃ༔ ཨ་བྷི་ཥིཉྩ་ཧཱུྃ༔ ཡུམ་ཙཀ་ཐོགས་ལ༔ ཧཱུྃ༔ ངོ་བོ་ཤེས་རབ་ཕ་རོལ་ཕྱིན་མ་སྟེ༔ རང་བཞིན་ཡེ་ཤེས་རྡོ་རྗེ་ཕག་མོ་ཉིད༔ ཐུགས་རྗེ་རྒྱལ་ཡུམ་ཡེ་ཤེས་མཚོ་རྒྱལ་གྱིས༔ སྐལ་ལྡན་རིགས་ཀྱི་བུ་ལ་དབང་བསྐུར་རོ༔ ཨོཾ་པདྨོ་ཡོ་གི་ནཱི་ཛྙཱ་ན་སཱ་རཱ་ཛ་སིདྡྷི་ཧཱུྃ༔ ཨ་བྷི་ཥིཉྩ་ཧཱུྃ༔ རིགས་བཞིའི་ཡུམ་
ཙཀ་ཐོགས་ལ༔ ཧཱུྃ༔ ཡེ་ཤེས་བཞི་ཡི་རང་མདངས་རིགས་ཀྱི་ཡུམ༔ མནྡྷ་ར་བ་ཀ་ལ་སིདྡྷི་དང༔ ཤཱཀྱ་དྷེ་ཝ་བཀྲ་ཤིས་སྤྱི་འདྲེན་གྱིས༔ སྐལ་ལྡན་རིགས་ཀྱི་བུ་ལ་དབང་བསྐུར་རོ༔ ཨོཾ་ཧཿརིཿནིཿསཿཌཱཀྐི་ནི་སརྦ་སིདྡྷི་ཧཱུྃ༔ ཨ་བྷི་ཥིཉྩ་ཧཱུྃ༔
རིག་འཛིན་བརྒྱད་ཐོགས་ལ༔ ཧཱུྃ༔ སངས་རྒྱས་ཀུན་དང་དགོངས་པ་མཉམ་པར་བཞུགས༔ ཐུགས་རྗེའི་མཛད་པ་སྤྲུལ་བའི་སྐུར་སྟོན་པ༔ བཀའ་བབས་རིག་འཛིན་ཆེན་པོ་བརྒྱད་རྣམས་ཀྱིས༔ སྐལ་ལྡན་རིགས་ཀྱི་བུ་ལ་དབང་བསྐུར་རོ༔ ཨོཾ་གུ་རུ་བིདྱཱ་དྷ་ར་སརྦ་སིདྡྷི་ཕ་ལ་ཧཱུྃ༔ ཨ་བྷི་ཥིཉྩ་ཧཱུྃ༔ གིང་ཆེན་བཞི་
ཐོགས་ལ༔ཧཱུྃ༔ ཞི་རྒྱས་དབང་དྲག་ཕྲིན་ལས་ཕྱོགས་བཞིའི་སྒོ༔ ཐུགས་དམ་དབང་གིས་བསྲུང་མཛད་གིང་ཆེན་འབར༔ ཚད་མེད་བཞི་ལྡན་རིགས་བཞིའི་སྒོ་བ་ཡིས༔ སྐལ་ལྡན་རིགས་ཀྱི་བུ་ལ་དབང་བསྐུར་རོ༔ ཛཿཧཱུྃ་བཾ་ཧོ༔ ཨ་བྷི་ཥིཉྩ་ཧཱུྃ༔ གཏོར་མ་ཐོགས་ལ༔ ཧཱུྃ༔ ཕྱི་ལྟར་མཚན་མ་རྫས་ཀྱི་བ་ལིང་ཏ༔ ནང་ལྟར་རྣམ་གྲོལ་ཐེག་ཆེན་བདུད་རྩིའི་རྫས༔ གསང་བ་དབང་ཆེན་གུ་རུའི་དཀྱིལ་འཁོར་གྱིས༔ སྐལ་ལྡན་རིགས་ཀྱི་བུ་ལ་དབང་བསྐུར་རོ༔ ཨོཾ་མ་ཧཱ་བ་ལིང་ཏ་ཨ་བྷི་ཥིཉྩ་ཧཱུྃ༔ དེ་ལྟར་མཐའ་རྟེན་དབང་རྣམས་དང༔ བཀྲ་ཤིས་རྫས་ཀྱི་བྱ་
བར་བརྩོན༔ གུ་རུའི་གསང་སྒྲུབ་ཟབ་མོའི་དབང༔ དམ་ལྡན་བུ་ལ་གཅིག་བརྒྱུད་སྤེལ༔ ལོག་ལྟ་ཅན་
ལ་གུ་ཧྱ་རྒྱ༔ བཀའ་འདི་གཏེར་བདག་དྲེགས་པས་སྲུངས༔ ས་མ་ཡ༔ རྒྱ་རྒྱ་རྒྱ༔ གཏེར་རྒྱ་རྒྱ་རྒྱ༔ ཟབ་
རྒྱ༔ གསང་རྒྱ༔ སྦས་རྒྱ༔ གཏད་རྒྱ༔